Fram kemur í tölvupósti , sem nýr forstjóri bandaríska flugvélaframleiðandans Boeing , David Calhoun , sendi starfsfólki fyrirtækisins í dag eftir að hann tók formlega við starfinu , að meðal annars þurfi að leggja áherslu á heiðarleika og gagnsæi í starfsemi þess . Fram kemur í frétt AFP að Calhoun , sem tók við af Dennis Muilenburg sem rekinn var í desember , hafi í tölvupóstinum lofað árangur forvera síns í starfi og hvatt starfsmenn til að leggja sitt af mörkum til þess að endurheimta traust og efla á nýjan leik tengsl við viðskiptavini , samstarfsaðila og stjórnvöld . Calhoun sagði Boeing öflugt fyrirtæki en það væru tækifæri til þess að gera enn betur . Mun betur . Í því fælist meðal annars aukið gagnsæi í starfsemi fyrirtækisins og gagnvart hluthöfum . Fyrirtækið þyrfti að geta staðist ýtrustu gæða - og öryggiskröfur . Fáeinir dagar eru síðan Boeing birti tölvupósta innan úr fyrirtækinu þar sem meðal annars kom fram sú skoðun eins starfsmanns að farþegaþotan Boeing 737 MAX hefði verið hönnuð af trúðum . Calhoun sagði forgangsmál að koma þotunni aftur í loftið en hún hefur verið kyrrsett víða um heim síðan í mars á síðasta ári í kjölfar tveggja mannskæðra flugslysa .